Toergids val in Drakensberg; bring nag op berg deur | Maroela Media
Die man is per helikopter na die hospitaal geneem (Foto: ER24)
'n 28-jarige toergids is Woensdag per helikopter na die hospitaal geneem nadat hy Dinsdagmiddag 'n knie- en enkelbesering in die Drakensberge opgedoen het en gevolglik die hele Dinsdagnag op die berg moes deurbring.
Annine Siddall, ER24-woordvoerder, sê die man het glo naby die Fangspas, tussen die Royal Natal Nasionale Park en Cathedral-piek, geval en kon nie daarin slaag om hulp te ontbied nie. Hy was volgens Siddall vermoedelik alleen op 'n staproete.
Nooddienste is Woensdagoggend na die toneel ontbied waarna die man na die Ladysmith- provinsiale hospitaal vervoer is.
Siddall kon by navraag van Maroela Media nié met sekerheid sê of 'n stapper die man aangetref het en of 'n helikopter weens weerstoestande en die ruie gebied die man eers Woensdagoggend kon red nie.
Sy kon wel bevestig dat 'n vrywilliger-paramedikus nooddienste bygestaan het om die man te behandel en na die hospitaal te vervoer.
Meer inligting oor die voorval is nie bekend nie.
Les nommer 1. Jy stap nooit alleen nie. Enige stapper met verstand behoort dit te weet. Jou eie lewe is belangrik.